Torben Hansen (S), 2010-06-16:
Det er den gennemsnitlige arbejdstid, og på side 49 står der seks punkter om, hvad det egentlig er for nogle skruer, man sammen med arbejdsmarkedets parter skal skrue på.
Så sagde hr. Bent Bøgsted: Det står klart.
Ja, men det, der sådan set også står klart, vil jeg sige til hr. Bent Bøgsted, er, at Dansk Folkeparti og hr. Bent Bøgsted lige nu – om et kvarter eller en halv time eller en time, eller hvornår det nu bliver – lægger stemmer til, at tusindvis af mennesker ryger ud af dagpengesystemet og ind på kontanthjælp.
Hr. Bent Bøgsted og Dansk Folkeparti lægger også stemmer til at fordoble genoptjeningskravet.
Hr. Bent Bøgsted og Dansk Folkeparti lægger også stemmer til at firdoble beregningsgrundlaget, sådan at endnu flere falder ud af dagpengesystemet.
Det er det, der står ganske klart efter det her, nemlig at hvis Dansk Folkeparti nogen sinde har forsøgt at have en social profil, så er den i hvert fald fuldstændig fordampet de sidste fire uger.
Socialdemokratiet synes, at det her er noget miskmask.
Derefter vil vi sætte os ned sammen med arbejdsmarkedets parter, som er de praktikere, der dag efter dag har stået herinde i Folketingets Arbejdsmarkedsudvalg og gjort opmærksom på, hvad det her miskmask betyder for mange tusinde familier.
Det er jo også dem, der har stået ude på Slotspladsen og gjort opmærksom på, hvad de rigtig, rigtig trælse konsekvenser er af det her for mange tusinde familier.
Jeg tror faktisk, svaret er klart nu, men hvis det er sådan, at fru Helle Sjelle vil have det en gang mere, giver jeg det med glæde en gang mere.
Jeg kan henvise til arbejdsmarkedsdelen af »En Fair Løsning«, som jeg da kan anbefale hr. Bent Bøgsted at læse.
Jeg kunne selvfølgelig også spørge, om hr. Bent Bøgsted er enig med hr. Kristian Thulesen Dahl, der for et års tid siden bedyrede, at der overhovedet ikke blev rørt ved det her.
Er hr. Bent Bøgsted stadig enig med hr. Thulesen Dahl i det?
Det er hr. Bøgsted næppe.
Men det står klart, at det er den gennemsnitlige arbejdstid, og det står også i »En Fair Løsning«.
Jeg kan ikke huske på hvilken side, men jeg skal lige tage den med op næste gang.
Der er fem eller seks skruer, som der kan skrues på sammen med arbejdsmarkedets parter for at få hævet den gennemsnitlige arbejdstid.
Socialdemokratiets udgangspunkt er det, som jeg har gjort opmærksom på ved førstebehandlingen, ved andenbehandlingen og nu også ved tredjebehandlingen.
Jeg tror, det er ved at være hr. Erling Bonnesen bekendt; ellers synes jeg næsten, det er synd for hr. Bonnesen.
Men det, der også ligger klart, er, at i modsætning til det, som vi har set her de sidste 3-4 uger fra hr. Erling Bonnesens parti, vil vi jo gerne have en dialog med praktikerne, de praktikere, der er kommet ind fra Frederikshavn, fra Thy, fra Mors, fra Aalborg, fra Horsens, fra Århus, fra Odense og København og har gjort opmærksom på, hvad det her betyder for deres medlemmer: tusindvis af mennesker, der ryger ud af dagpengesystemet, og som ikke har en kinamands chance, føler rigtig mange af dem, for hverken at komme ind i uddannelsessystemet eller få et job.
Det er det, som Socialdemokratiet er meget, meget optaget af.
Derfor vælger vi dialogen frem for løftebruddet, som vi jo har set rigeligt af de sidste 3 uger fra V, K og O's side.